[pic] | COMISIA COMUNITĂȚILOR EUROPENE |

Bruxelles, 1.12.2009

COM(2009)653 final

Propunere de

DECIZIE A CONSILIULUI

privind poziția care urmează a fi adoptată de către Uniunea Europeană referitor la propunerea de modificare a anexei A la Acordul între Comunitatea Europeană și Guvernul Republicii Populare Chineze privind precursorii de droguri și substanțele folosite frecvent la fabricarea ilicită a stupefiantelor sau substanțelor psihotrope

EXPUNERE DE MOTIVE

CONTEXTUL PROPUNERII

Motivele și obiectivele propunerii

Acordul între Comunitatea Europeană și Guvernul Republicii Populare Chineze privind precursorii de droguri și substanțele folosite frecvent la fabricarea ilicită a stupefiantelor sau substanțelor psihotrope stabilește măsuri menite să conducă la întărirea cooperării în prevenirea deturnării precursorilor de droguri și a substanțelor folosite frecvent la fabricarea ilicită a stupefiantelor. Uniunea Europeană înlocuiește Comunitatea Europeană și îi succede acesteia în cadrul acordului.

Măsurile stabilite prin respectivul acord sunt fundamentate pe legislația privind precursorii de droguri în vigoare în Uniunea Europeană și în Republica Populară Chineză.

Anexa A la acord stipulează principalele substanțe din categoria precursorilor de droguri, pentru care se aplică cele mai stricte norme de control. Anexa A vizează în prezent uleiurile bogate în safrol. Aceste substanțe sunt tratate în principal de legislația Uniunii Europene referitoare la precursorii de droguri, dar ele se găsesc în afara domeniului de aplicare al legislației din Republica Populară Chineză. În momentul de față, legislația chineză tratează uleiurile de sasafras.

Pentru a da posibilitatea guvernului Republicii Populare Chineze de a-și îndeplini obligațiile ce decurg din prezentul acord, termenul „uleiuri bogate în safrol” trebuie înlocuit cu termenul „uleiuri de sasafras”.

Contextul general

Conform statisticilor, Uniunea Europeană este considerată în continuare ca o sursă importantă de droguri de sinteză, de exemplu amfetamine și MDMA (substanță cunoscută sub denumirea de Ecstasy ). Precursorii de droguri de sinteză necesari pentru fabricarea acestor droguri nu pot fi obținuți cu ușurință în Uniunea Europeană și trebuie procurați din afară. China este principalul furnizor mondial al acestor precursori de droguri de sinteză.

Măsura propusă va da posibilitatea Republicii Populare Chineze de a-și îndeplini obligațiile conform acordului.

Dispoziții în vigoare în domeniul propunerii

Articolul 12 al Convenției Națiunilor Unite împotriva traficului ilicit de stupefiante și substanțe psihotropice din 1998.

Regulamentul (CE) nr. 273/2004 al Parlamentului European și al Consiliului privind precursorii drogurilor.

Regulamentul (CE) nr. 111/2005 al Consiliului privind stabilirea normelor de monitorizare a comerțului cu precursori de droguri între Comunitate și țările terțe.

Regulamentul (CE) 1277/2005 al Comisiei privind stabilirea normelor de punere în aplicare a Regulamentului (CE) nr. 273/2004 al Parlamentului European și al Consiliului privind precursorii drogurilor și a Regulamentului (CE) nr. 111/2005 al Consiliului de stabilire a normelor de monitorizare a comerțului cu precursori ai drogurilor între Comunitate și țările terțe.

Coerența cu celelalte politici și obiective ale Uniunii

Propunerea este coerentă cu Planul de acțiune antidrog al Uniunii Europene și cu Strategia generală antidrog a UE.

CONSULTAREA PăRțILOR INTERESATE șI EVALUAREA IMPACTULUI

Consultarea părților interesate

Nu se aplică.

Obținerea și utilizarea expertizei

Nu a fost necesară consultanță externă.

Evaluarea impactului

Scopul principal al măsurii propuse este de a da posibilitatea guvernului Republicii Populare Chineze să aplice obligațiile ce decurg din prezentul acord. Eliminarea termenului „uleiuri bogate în safrol” și înlocuirea lui cu termenul „uleiuri de sasafras” va reduce sarcina administrativă.

ELEMENTELE JURIDICE ALE PROPUNERII

Rezumatul acțiunii propuse

Măsura propusă va da posibilitatea Uniunii Europene să adopte o poziție referitor la amendarea anexei A la Acordul între Comunitatea Europeană și Guvernul Republicii Populare Chineze privind precursorii de droguri și substanțele folosite frecvent la fabricarea ilicită a stupefiantelor sau substanțelor psihotrope, prin înlocuirea termenului „uleiuri bogate în safrol” cu termenul „uleiuri de sasafras”.

Temeiul juridic

Articolul 207 și articolul 218 alineatul (09) din TFUE.

Principiul subsidiarității

Propunerea este conformă cu principiul subsidiarității. Ea introduce o modificare a acordului internațional care, ca atare, respectă principiul subsidiarității.

Principiul proporționalității Propunerea este conformă cu principiul proporționalității. Ea introduce o modificare la acordul internațional care, ca atare, respectă principiul proporționalității. |

Alegerea instrumentelor

Instrumente propuse: decizia.

Acordurile internaționale și amendamentele aduse acestor acorduri sunt, în general, introduse în legislația comunitară prin intermediul unei decizii.

Propunere de

DECIZIE A CONSILIULUI

privind poziția care urmează a fi adoptată de către Comunitatea Europeană referitor la propunerea de amendare a anexei A la Acordul între Comunitatea Europeană și Guvernul Republicii Populare Chineze privind precursorii de droguri și substanțele folosite frecvent la fabricarea ilicită a stupefiantelor sau substanțelor psihotrope

CONSILIUL UNIUNII EUROPENE,

având în vedere Tratatul privind funcționarea Uniunii Europene (TFUE), în special articolul 207 coroborat cu articolul 218 alineatul (9),

întrucât:

1. Acordul între Comunitatea Europeană și Guvernul Republicii Populare Chineze privind precursorii de droguri și substanțele folosite frecvent la fabricarea ilicită a stupefiantelor sau substanțelor psihotrope, stabilind măsuri menite să conducă la întărirea controlului în ceea ce privește comerțul cu precursori de droguri între Uniunea Europeană și Republica Populară Chineză, a fost aprobat în numele Uniunii Europene prin Decizia 2009/166/CE a Consiliului din 27 noiembrie 2008[1] și a intrat în vigoare la 11 iulie 2009[2].

2. Măsurile cuprinse în prezentul acord sunt fundamentate pe măsurile stabilite prin Regulamentul (CE) nr. 111/2005 al Consiliului din 22 decembrie 2004 de stabilire a normelor de monitorizare a comerțului cu precursori de droguri[3] între Comunitate și țările terțe și respectiv pe legislația în materie din Republica Populară Chineză.

3. Anexa A menționează în prezent uleiurile bogate în safrol. Aceste substanțe nu sunt tratate de legislația chineză în materie, care menționează doar uleiurilor de sasafras. Prin urmare, anexa A la prezentul acord trebuie modificată în consecință.

4. Conform articolului 10 alineatul (2) din acord, Grupul mixt de urmărire, constituit în temeiul articolului 9 alineatul (1) din acord, poate să adopte prin acord reciproc decizii privind modificarea anexei A.

DECIDE:

Articolul 1

Poziția Uniunii Europene în cadrul Grupului mixt de urmărire se bazează pe propunerea de decizie anexată.

Articolul 2

Decizia Grupului mixt de urmărire se publică în Jurnalul Oficial al Uniunii Europene .

Adoptată la Bruxelles,

Pentru Consiliu

Președinte

ANEXĂ

DECIZIA NR. 1/2009 A GRUPULUI MIXT DE URMĂRIRE UE-CHINA PRIVIND PRECURSORII DE DROGURI

din (…)

de amendare a anexei A la Acordul între Comunitatea Europeană și Guvernul Republicii Populare Chineze privind precursorii de droguri și substanțele folosite frecvent la fabricarea ilicită a stupefiantelor sau substanțelor psihotrope

GRUPUL MIXT DE URMĂRIRE,

Având în vedere Acordul între Comunitatea Europeană și Guvernul Republicii Populare Chineze privind precursorii de droguri și substanțele folosite frecvent la fabricarea ilicită a stupefiantelor sau substanțelor psihotrope, în special articolul 10 alineatul (2),

DECIDE:

Articolul 1

Anexa A la acord se modifică după cum urmează: termenul „uleiuri bogate în safrol” este înlocuit cu termenul „uleiuri de sasafras”.

Prezenta decizie intră în vigoare la data adoptării.

Adoptată la,

Pentru Grupul mixt de urmărire

[1] JO L 56, 28.2.2009, p. 6-14.

[2] JO L 177, 8.7.2009, p. 7.

[3] JO L 22, 26.1.2005, p. 1-10.